Vedrošos mūšis

Vedrošos mūšis  – 1500 m. liepos 14 d. prie Vedrošos upės, netoli Dorogobužo (Smolensko sr.) vykęs mūšis tarp Maskvos Didžiosios Kunigaikštystės ir LDK kariuomenių. 

1500 m. gegužę Ivanas III nutraukė „amžinąją taiką“ ir Lietuvoje neva skriaudžiamų stačiatikių gynimo pretekstu pasiuntė į LDK didžiulę maskvėnų kariuomenę; liepos 14 d. šiai kariuomenei  stipriai sumušus LDK didžiojo etmono Konstantino Ostrogiškio vadovaujamą LDK kariuomenės avangardą, į nelaisvę paimtas pats Konstantinas Ostrogiškis ir didžioji dalis LDK kariuomenės elito.

Mūšio pasekmės buvo ypač skaudžios – praradusi kariuomenės lyderius LDK nesugebėjo sutelkti pakankamo pasipriešinimo, todėl maskvėnai iki 1500 m. rugpjūčio pasiekė Dniepro vidurupį ir užėmė maždaug trečdalį LDK teritorijos. 

Šventosios Romos imperijos pasiuntinys Maskvoje ir užrašų apie Rusiją autorius austras Sigizmundas fon Herberšteinas XVI amžiuje aprašė mūšio eigą. Veikale „Rerum Moscovium Commentarii“ (1549 m.) jis konstatavo, jog maskviečiams vienu mūšiu ir per vienerius metus pavyko pasiekti to, ko LDK kunigaikštis Vytautas siekė daugelį gyvenimo metų ir dėjo didžiules pastangas.

Prieš mūšį 
Ivanas III prieš LDK suformavo keturias kariuomenių grupes. Šiauriau - iš Didžiųjų Lukų žengė Toropeco kryptimi, pietų pusėje žengė Briansko kryptimi į Severėnų žemes, per vidurį - Dorogobužo kryptimi. Ketvirtoji - rezervinė, sukoncentruota Tverėje, turėjo prisijungti prie tos, kuri pirmoji susidurs su LDK pajėgomis. Pietų grupė gana greitai užėmė Severėnų ir dalies Černigovo žemes.

Į nelaisvę patekę bajorai 
Lietuvos Kronikoje užfiksuota , jog po pralaimėto mūšio į nelaisvę pateko ir tik 1508 m. sudarius taikos sutartį išlaisvinti:
 LDK didysis etmonas Konstantinas Ostrogiškis
 Steponas Grigorjevičius Oskina ()
 LDK maršalka Liutauras Chreptavičius
 Mikalojus Jurjevičius
 Mikalojus Glebovičius
 Mikalojus Zenovičius
 Ivanas Jakimovičius
 Fiodoras Nemira
 Bogdanas Maskovičius

Mūšio pasekmės 

1508 m. LDK buvo priversta pasirašyti Amžinosios taikos sutartį, kuria įtvirtinti didžiuliai teritoriniai pasikeitimai – LDK neteko beveik trečdalio teritorijos, Šiaurės Rytų Ukrainos ir kelių su Maskvos kunigaikštyste besiribojančių sričių.

Šaltiniai 

LDK mūšiai
Maskvos didžiosios kunigaikštystės mūšiai